S-568/2016

Mál þetta, sem dómtekið var í dag, var höfðað með ákæru útgefinni af lögreglustjóranum á höfuðborgarsvæðinu 20. síðasta mánaðar, á hendur V-kk-þgf Ó-kk-þgf V-kk-þgf, kt. 000000-0000, Marargötu 7 í Grindavík, „fyrir umferðarlaga- og fíkniefnalagabrot með því að hafa laugardaginn 1. október 2016, ekið bifreiðinni [...], óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 31 ng/ml), sviptur ökurétti austur Álfhólsveg í Kópavogi, þar sem lögregla hafði afskipti af honum á móts við hús nr. 48 og jafnframt á sama tíma haft í vörslum sínum 2,40 g af maríhúana, sem ákærði framvísaði til lögreglu“ og að hafa þannig brotið gegn 1., sbr. 2. mgr. 45. gr. a., 1. mgr. 48. gr., sbr. 1. mgr. 100. gr., umferðarlaga nr. 50/1987, sbr. 5. gr. laga nr. 66/2006 og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Í málinu er þess krafist að ákærði verði dæmdur til refsingar og til greiðslu alls sakarkostnaðar og til sviptingar ökuréttar samkvæmt 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006. Þá er gerð krafa um að framangreind fíkniefni sem hald var lagt á, verði gerð upptæk, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði á samkvæmt framlögðu sakavottorði að baki sakaferil sem nær aftur til ársins 2010. Með sátt hjá lögreglustjóra 27. október það ár gekkst hann undir 80.000 króna sektargreiðslu og fjögurra mánaða sviptingu ökuréttar, fyrir akstur undir áhrifum ávana- og fíkniefna og fyrir að hafa ekki ökuskírteini meðferðis við akstur. Með annarri slíkri sátt 27. september 2011 samþykkti hann greiðslu 200.000 króna sektar og tveggja ára ökuréttarsviptingu, fyrir akstur undir áhrifum ávana- og fíkniefna. Með dómi 22. apríl 2013 var hann dæmdur í þrjátíu daga fangelsi og sviptur ökurétti ævilangt, fyrir sams konar brot og fyrir að aka sviptur ökurétti. Með þremur sáttum hjá lögreglustjóra 20. nóvember 2013, 7. apríl 2014 og 16. september 2014, samþykkti hann svo greiðslur sekta vegna brota gegn lögum um ávana- og fíkniefni nr. 65/1974. Að þessum sakaferli virtum, sbr. 5. töluliður 1. mgr. 70. gr. almennra hegningarlaga nr. 19/1940 og að gættri 77. gr. sömu laga, þykir refsing ákærða hæfilega ákveðin fangelsi í sextíu daga. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Ákærði hefur samþykkt kröfu ákæruvalds um upptöku á 2,40 grömmum af maríhúana. Samkvæmt 6. mgr. 5. gr. laga nr. 65/1974, skal hann sæta upptöku á þeim fíkniefnum, eins og greinir í dómsorði.

Með vísan til 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum framlögðum gögnum, nemur samanlagt 76.971 krónu.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð :

Ákærði, V-kk-nf Ó-kk-nf V-kk-nf, sæti fangelsi í sextíu daga.

Ákærði er sviptur ökurétti ævilangt.

Ákærði sæti upptöku á 2,40 g af maríhúana, sem hald var lagt á.

Ákærði greiði 76.971 krónu í sakarkostnað.

H-kk-nf Þ-kk-nf